Nyári órák
Rezes hold. — Illat-miriád. 
A csillag reszket, mint a mécses 
dómok homályán; minden édes, 
bársonyban alszik a virág.

Suhannak fojtó illatok 
süket kertek lankatag éjén 
és a porfír-medence mélyén  
a víz homályosan jajog.

Árny sem mozdul köröskörül, 
csak egy bíborlik, a te szájad, 
s mint fáklyaláng, vörös körül.

Pusztán te vagy kemény, komor, 
mint ősi-régi sírbejárat 
előtt egy végzetes szobor.
Versek
Szonettek